528.06 REGOLAMENTI DWAR IL-BORD TAS-SERVIZZI ĠENERALI L-AVVIŻ LEGALI 72 tal-2014. L-AVVIŻ LEGALI 72 tal-2014. 1. Titolu. It-titolu ta’ dawn ir-regolamenti huwa r-Regolamenti dwar il-Bord tas-Servizzi Ġenerali. 2. Għandu jkun hemm Bord tas-Servizzi Ġenerali li l-funzjonijiet tiegħu jkunu: (a) Kap. 10. Kap. 10. biex iservi bħala Bord tal-Appell minn deċiżjonijiet, li jirrigwardaw materji u kwistjonijiet li għandhom x’jaqsmu mal-Kodiċi tal-Liġijiet tal-Pulizija, meħudin minn spetturi sanitarji jew minn uffiċjali sanitarji tal-Awtorità ta’ Malta dwar l-Ambjent u l-Ippjanar; (b) Kap. 94. Kap. 31. Kap. 94. Kap. 31. biex jaqdi dawk il-funzjonijiet li kienu, jew setgħu kienu, mogħtija lil u mill-Ordinanza dwar l-Organizzazzjoni tad-Dipartiment tas-Saħħa qabel ġiet imħassra, u mill-Ordinanza dwar il-Professjoni Medika u l-Professjonijiet li għandhom x’jaqsmu magħha, u bir-regolamenti magħmulin taħt xi waħda minn dawn l-Ordinanzi; (ċ) biex jaqdi dawk il-funzjonijiet li huma, jew jistgħu ikunu, mogħtija lil u b’xi liġi oħra fis-seħħ f’Malta. 3. Kompożizzjoni tal-Bord. (1) Il-Bord tas-Servizzi Ġenerali għandu jkun kompost kif ġej: (a) is-Suprintendent tas-Saħħa Pubblika bħala Chair person; (b) id-Direttur Ġenerali (Dipartiment tax-Xogħlijiet u Servizzi) jew rappreżentant tiegħu; (ċ) żewġ konsulenti fis-Saħħa Pubblika maħtura mill-Ministru; (d) Uffiċjal Mediku Anzjan maħtur mill-Ministru; (e) id-Direttur tas-Saħħa Ambjentali jew rappreżentant tiegħu; (f) rappreżentant tal-Kamra tal-Arkitetti u Inġiniera Ċivili; (g) Perit maħtur mill-Ministru; (h) persuna li mhix fis-servizz tal-Gvern, maħtura mill-President ta’ Malta. (2) Għandu jkun hemm Segretarju għall-Bord tas-Servizzi Ġenerali li jkun maħtur mill-President ta’ Malta. 4. Membri co-opted fil-Bord. Meta f’xi okkażjoni, il-Bord tas-Servizzi Ġenerali jixtieq jikseb il-parir ta’ xi persuna dwar xi ħaġa jew ħwejjeġ partikolari, il-Bord jista’ jagħżel bħala membru lil dik il-persuna biex tkun membru għal dik il-laqgħa jew laqgħat skont ma jkun meħtieġ, u dik il-persuna, waqt li tkun hekk magħżula bħala membru, jkollha d-drittijiet u l-privileġġi kollha ta’ membru, ħlief li ma jkollhiex jedd tivvota fuq kull kwistjoni. 5. Osservanza tal-prinċipji ta’ mġiba amministrattiva tajba. Kap. 490. Il-Bord tas-Servizzi Ġenerali għandu jirrispetta u japplika l-prinċipji ta’ mġiba amministrattiva tajba kif stabbilit fl-artikolu 3 tal-Att dwar il-Ġustizzja Amministrattiva.